**Informatīvais ziņojums**

**“Par Eiropas Savienības pētniecības ministru neformālajā sanāksmē 2021. gada 19. jūlijā izskatāmajiem jautājumiem”**

Eiropas Savienības par pētniecību atbildīgo ministru neformālajā sanāksmē 2021. gada 19. jūlijā Brdo, Slovēnijā paredzētas politikas debates par sekojošiem jautājumiem:

* Eiropas pētniecības telpas (turpmāk – ERA) attīstība: Kopīgo Eiropas mērķu pārnese nacionālā līmenī.
* Līdzsvarota atvērtība: Jaunā globālā pieeja starptautiskajai sadarbībai zinātnē un inovācijā.

Detalizētāka informācija (diskusiju papīrs) par š.g. 19. jūlija politikas debatēm vēl nav pieejama, bet zināms, ka diskusija par ERA attīstību balstīsies uz Eiropas Komisijas darba grupas “*ERA Forum for transition*” sagatavoto priekšlikumu, savukārt diskusija par starptautisko sadarbību zinātnē un inovācijā balstīsies uz Eiropas Komisijas 2021.gada maijā publicētā paziņojuma par vispārējo pieeju Eiropas stratēģijai par starptautisko sadarbību mainīgajā pasaulē pētniecības un inovācijas jomā galvenajām tēzēm.

Starptautiskajā sadarbība zinātnē un inovācijā ar globālajiem partneriem veido būtisku Eiropas Savienības (turpmāk – ES) ārējās darbības un attīstības politikas daļu. Šī sadarbība ir ieguvusi īpašu aktualitāti pēc tam, kad Apvienotā Karaliste izstājās no ES un Covid-19 globālās pandēmijas kontekstā. Arī ES politika klimata jomā ir cieši saistīta ar ES pozicionēšanos globālajā kontekstā.

**Latvijas pozīcija**

Latvijas ieskatā, ERA attīstībai Eiropas kopīgo mērķu sasniegšana pārneses veidā ir iespējama tikai tiešā sasaistē ar valstu aktivitātēm nacionālā līmenī pētniecības un inovāciju politikas īstenošanā. Visbūtiskākā komponente šādu mērķu sasniegšanā ir nepieciešamais finansējums, kur ERA definētais mērķis kopējai ES virzībai uz pētniecības un attīstības (turpmāk - P&A) ieguldījumiem ir 3% apmērā no katras ES dalībvalsts IKP, un tās valstis, kuras no ES vidējā līmeņa šobrīd atpaliek (kuru skaitā ir arī Latvija), tiek aicinātas palielināt to P&A ieguldījumus par vismaz 50%. Nodrošinot Zinātnes, tehnoloģijas attīstības un inovācijas pamatnostādnēs 2021.-2027.gadam mērķu un apakšmērķu izpildei nepieciešamo finansējumu, Latvijai ir iespēja sasniegt šo ERA definēto mērķi - P&A ieguldījums ir 3% apmērā no Latvijas IKP .

Attiecībā par ERA mērķiem - Latvija atbalsta iekļaujošu ERA, kur Eiropas kopējo mērķu sasniegšanā piedalītos visa Eiropa, tādejādi nodrošinot Eiropas pētniecības un inovāciju plaisas samazināšanu. Latvijas ieskatā atbalstāma ir arī tādas ERA tālākā attīstība, kas visām dalībvalstīm sniedz vienādas iespējas augsti kvalificēta zinātniskā personāla piesaistei akadēmiskajā un uzņēmējdarbības sektorā. Asimetriska pētnieku pārvietošanās ES uzskatāma par būtisku risku P&A ekosistēmu progresam dalībvalstīs.

Attiecībā uz līdzsvarotu atvērtību starptautiskajā sadarbībā zinātnē un inovācijā Latvija norāda, ka 2021.-2027. gada periodā zinātnes un inovāciju politikā būtiska loma ir paredzēta atvērtās zinātnes ieviešanai praksē, kas veicinās pētnieku, uzņēmumu, valsts pārvaldes un sabiedrības piekļuvi zināšanām, resursiem, pētniecības rezultātiem, nodrošinot, ka publiski finansēta pētniecība kļūst atvērtāka un pieejamāka plašākai sabiedrībai, attīstīs atvērto datu un digitālo komunikācijas rīku koplietošanu un izmantošanu inovācijas procesos.

Latvijas ieskatā zinātniskā kultūra, zinātniski pierādījumi kā rīcībpolitikas pamats ir apsveicami, ja tie izriet no ES dalībvalstu programmām, un tiek veicināta dalīšanās ar zinātniskiem rezultātiem. Liela nozīme ir pievērsta tieši atvērtās zinātnes politikas īstenošanai, nodrošinot piekļuvi dažādiem pētniecības rezultātiem (zinātniskajām publikācijām, datu infrastruktūrām un programmatūrai) caur Eiropas Atvērtās zinātnes mākoni (turpmāk – EOSC). Tajā skaitā liela nozīme ir vietējo P&A datu savietojamības nodrošināšanai ar EOSC.

**Latvijas delegācija:**

Delegācijas vadītāja: **Anita Muižniece,** Izglītības un zinātnes ministre

Delegācijas dalībnieki: **Dmitrijs Stepanovs**, Izglītības un zinātnes ministrijas valsts sekretāra vietnieks – Augstākās izglītības, zinātnes un inovāciju departamenta direktors

 **Lauma Sīka**, Izglītības un zinātnes ministrijas nozares padomniece (zinātnes un kosmosa jautājumi)

Izglītības un zinātnes ministre Anita Muižniece

Vīza:

Valsts sekretārs Jānis Volberts

Paiders, 67047936, Janis.Paiders@izm.gov.lv

Sīka, Lauma.Sika@mfa.gov.lv